**הבחירות לכנסת השנייה** התקיימו ב-30 ביולי 1951, כ"ו בתמוז ה'תשי"א, ותוצאות הבחירות קבעו את הרכב הסיעות בכנסת השנייה. בחירות אלו התקיימו על רקע משבר בין מפלגת השלטון מפא"י ובין המפלגות הדתיות על רקע החינוך האחיד וגיוס בנות לצה"ל, אולם המאבק האמיתי התנהל בין מפא"י ובין הציונים הכלליים, שביקשו לנצל את מדיניות הצנע הכושלת של הממשלה כדי להפוך למפלגה השנייה בגודלה במדינת ישראל. תוצאות הבחירות הורו כי מפא"י שמרה על כוחה, והציונים הכלליים אמנם שילשו כמעט את כוחם, אך לאחר הבחירות נותרו הציונים הכלליים מחוץ לממשלה, והקואליציה נותרה כפי שהייתה, קואליציית מפא"י-דתיים.

רקע היסטורי
-----------

הבחירות לכנסת השנייה התקיימו על רקע משבר חמור בין מפלגת השלטון מפא"י ובין המפלגות הדתיות, על רקע החינוך האחיד לילדי העולים במעברות וגיוס הנשים לצה"ל. המשברים הקואליציוניים החלו בשנת 1950, והחריפו עד כדי כך שבפברואר 1951, לאחר התפטרותו של שר הדתות יהודה לייב מימון, הפסידה הממשלה בהצבעה על מדיניות החינוך שלה. דוד בן-גוריון פירש את ההפסד בהצבעה זו כאי אמון בממשלה, והגיש את התפטרותו לנשיא המדינה חיים ויצמן.

בן-גוריון החליט לא להקים ממשלה חדשה אלא לכהן בממשלת מעבר ולהקדים את הבחירות לכנסת. לאחר תקופה של אי ודאות שלטונית, שנבעה אף מחוסרים בחוק, התקבלו באפריל 1951 שני חוקים. חוק המעבר לכנסת השנייה קבע את המסגרת החוקית הכללית למעבר בין הכנסת הראשונה והכנסת השנייה, ואילו חוק נוסף הורה על פיזור הכנסת הראשונה ועל עריכת בחירות ב-30 ביולי 1951. כן הוחלט כי כל מי שהיה תושב מדינת ישראל ב-1 במרץ 1951 רשאי יהיה להצביע בבחירות. החלטה זו פירושה היה כי העולים החדשים שהגיעו לארץ בהמוניהם בשנתיים הקודמות, הם שיכריעו את מערכת הבחירות. מספרם של בעלי זכות הבחירה כמעט הוכפל בין שתי מערכות הבחירות. בשל קוצר הזמן לא גובש חוק בחירות חדש כפי שתוכנן תחילה, והכנסת חוקקה חוק בחירות שכלל רק שינויים קלים ביחס לשיטת הבחירות לכנסת הראשונה.

מערכת הבחירות
-------------

מערכת הבחירות הקודמת בשנת 1949 התנהלה על רקע שאלות ביטחוניות ומדיניות, ונוהלה בעיקר בין מפא"י ובין מפ"ם. שאלות אלו נדחקו עתה הצידה, עם תום מלחמת העצמאות, והפכו חשובות פחות עיני הבוחרים. מפ"ם, שהייתה בבחירות הראשונות יריבתה הגדולה של מפא"י, נחלשה באופן ניכר בגלל מחלוקות בתוכה ועמדה על סף פילוג בין שני מרכיביה, אחדות העבודה - פועלי ציון והשומר הצעיר. בתוך התנועה הקיבוצית עצמה היה הקרע בין אנשי מפא"י ואנשי מפ"ם בשיאו, ואף הוא החליש מאוד את עמדת התנועה בבחירות.

המפלגות הדתיות, שהתמודדו בשנת 1949 במסגרת החזית הדתית המאוחדת, לא שמרו על אחדותן, ובבחירות אלו התמודדו בארבע מפלגות שונות: "המזרחי", "הפועל המזרחי", "אגודת ישראל", ו"פועלי אגודת ישראל".

תוצאות הבחירות לכנסת השנייה:  

     מפלגות הימין: 38 מושבים  

     מפלגות החרדים: 5 מושבים  

     מפלגות המרכז: 7 מושבים  

     מפלגות השמאל: 65 מושבים  

     מפלגות הערבים: 5 מושבים
תנועת החירות, שהייתה האופוזיציה הימנית למפא"י בבחירות הקודמות, הייתה גם היא בפילוג עמוק, בין מנהיגה, מנחם בגין, לבין חברי "הקבוצה האמריקנית" (ערי ז'בוטינסקי, שמואל מרלין והלל קוק) ושמואל תמיר, שטענו כי בגין אינו נועז דיו ושבהנהגתו הפכה המפלגה ל"בורגנית".

מערכת הבחירות התנהלה למעשה בין מפא"י ובין הציונים הכלליים, שראו בעצמם חלופה לשלטון, וסברו כי יש בכוחם להביס את מפא"י. סברה זו התעוררה בעוז אחרי הבחירות המוניציפליות שהתקיימו בנובמבר 1950, והיוו הפתעה מרעישה גם לציונים הכלליים וגם למפא"י: הציונים הכלליים זכו בכ-25 אחוז מכלל קולות הבוחרים והצליחו לכבוש או לשמור על ראשות כמה מן הערים המרכזיות בישראל, ובראש ובראשונה תל אביב, שנותרה בראשות ישראל רוקח. סיסמתם של הציונים הכלליים במסע הבחירות המוניציפלי הייתה "תנו לחיות בארץ הזאת", והיא התמקדה בחולשתה הגדולה של מפא"י: משטר הצנע, שלדעת רבים, כולל במפא"י, נכשל כישלון חרוץ. מפא"י הגיבה בהקלות במדיניות הצנע ובהקמת ועדה בראשות צבי ברנזון במרץ 1951 במטרה להכין את הצעת חוק הביטוח הלאומי עוד לפני הבחירות לכנסת השנייה, למרות שהיה ברור שאין למדינה היכולת להפעיל את החוק במשאביה המצומצמים. משה שרת טען ביומנו שהבחירות לרשויות המקומיות היו הסיבה האמיתית לבחירות.
למרות שהבחירות המוניציפליות נערכו בערים, מקום שבו הייתה לציונים הכלליים נוכחות חזקה ממילא, סברו במפלגה כי יוכלו לשחזר את הישגם ואף להגדילו. תחת הסיסמה "מספיק ודי בשלטון מפא"י" ניהלו הציונים הכלליים מערכת בחירות אגרסיבית, שבה תקפו את בן-גוריון ואת דב יוסף, כשהם פורטים על הנימים הרגישות של מוראות משטר הצנע השנוא. הדברים הגיעו עד כדי כך שבמאי 1951, כאשר נסע בן-גוריון לארצות הברית, הוא נתקל שם בהתנגדות חריפה מצד ראשי הסתדרות ציוני אמריקה, ובהם הרב ד"ר אבא הילל סילבר, שהחליטו בוועידתם השנתית להביע תמיכה בציונים הכלליים בבחירות בישראל.

בן-גוריון לא נשאר פסיבי במאבק זה. הוא האשים את הציונים הכלליים בפגיעה ב"מפעל ההיסטורי" של הקמת מדינת ישראל, בכך שסירבו להצטרף לממשלתו ללא תנאי. בן-גוריון קיים עצרות המונים במעברות וביישובי העולים, ובהן זכה לתופעות של אהדה והערצה. אהדתם האישית של העולים לבן-גוריון עלתה בהרבה על האהדה למפלגת מפא"י. בן-גוריון גם טען שהציונים הכלליים מתנגדים לעלייה מסיבות כלכליות, וטען שהם מעדיפים את המעטים על פני הרבים.

מפא"י גם פעלה להציב ברשימתה נציגים של המעמד הבינוני ושבצה ברשימתה את בכור שיטרית ואת ראובן פלדמן מזכיר ארגון סוחרי המכולת.

* תעמולה בבחירות לכנסת השנייה
* 
* 
* 
* 
*

תוצאות הבחירות
--------------

בבחירות שהתקיימו ב-30 ביולי 1951 השתתפו 702,522 איש, ואחוז ההצבעה היה 75.96 אחוזים מכלל בעלי זכות הבחירה שמספרם היה 924,885. זוהי צניחה לעומת 87% בבחירות הקודמות. אחוז החסימה (1% מכלל הקולות הכשרים) עמד על 6,875 קולות.

חלוקת המנדטים לאחר ספירת הקולות הייתה:

תוצאות הבחירות לכנסת השנייה|  |
| רשימה | מושבים בכנסת | קולות |
| כינוי הרשימה | סימן | ראש הרשימה | מס' |  | ± | מס' | אחוז |  | ± |
| מפלגת פועלי ארץ ישראל ובלתי מפלגתיים |  | א | דוד בן-גוריון | 45 | 45 / 120 | Decrease1 | 256,456 | 37.3% |  | Increase1.6 |
| הסתדרות הציונים הכלליים מפלגת המרכז |  | צ | פרץ ברנשטיין | 20 | 20 / 120 | Increase13 | 111,394 | 16.2% |  | Increase11 |
| מפלגת הפועלים המאוחדת |  | מ | מאיר יערי | 15 | 15 / 120 | Decrease4 | 86,095 | 12.5% |  | Increase0.3 |
| רשימת תורה ועבודה הפועל המזרחי ודתיים בלתי מפלגתיים |  | ו | משה שפירא | 8 | 8 / 120 | חדש | 46,347 | 6.8% |  | חדש |
| תנועת החרות |  | ח | מנחם בגין | 8 | 8 / 120 | Decrease6 | 45,651 | 6.6% |  | Decrease4.9 |
| רשימת המפלגה הקומוניסטית הישראלית ובלתי מפלגתיים |  | ק | שמואל מיקוניס | 5 | 5 / 120 | Decrease1 | 27,334 | 4.0% |  | Increase0.5 |
| המפלגה הפרוגרסיבית |  | פ | פנחס רוזן | 4 | 4 / 120 | Decrease1 | 22,171 | 3.2% |  | Decrease0.9 |
| הרשימה הדימוקרטית לערביי ישראל |  | יד | סיף-אלדין אל-זועבי | 3 | 3 / 120 | חדש | 16,370 | 2.4% |  | חדש |
| רשימת עם התורה ואגודת ישראל |  | ג | יצחק מאיר לוין | 3 | 3 / 120 | חדש | 13,799 | 2.0% |  | חדש |
| רשימת ספרדים ועדות המזרח ותיקים ועולים |  | סצ | אליהו אלישר | 2 | 2 / 120 | Decrease2 | 12,002 | 1.8% |  | Decrease1.7 |
| פועלי אגודת ישראל |  | ד | בנימין מינץ | 2 | 2 / 120 | חדש | 11,194 | 1.6% |  | חדש |
| המזרחי ודתיים בלתי מפלגתיים |  | ב | דוד צבי פנקס | 2 | 2 / 120 | חדש | 10,383 | 1.5% |  | חדש |
| רשימת הקידמה והעבודה |  | נ | סאלח-חסן ח'ניפס | 1 | 1 / 120 | חדש | 8,067 | 1.2% |  | חדש |
| התאחדות התימנים בישראל |  | ל | שמעון גרידי | 1 | 1 / 120 | Steady | 7,965 | 1.2% |  | Increase0.2 |
| רשימת החקלאות והפתוח |  | ע | פארס חמדאן | 1 | 1 / 120 | חדש | 7,851 | 1.1% |  | חדש |
| אחוז החסימה: 1% |
| אמוני ישראל אחוד ספרדים אשכנזים |  | טת | אברהם אליהו מוקוטובסקי | 0 |  | Steady | 4,038 | 0.6% |  | Steady |
| למען העולים החדשים והחיילים המשוחררים |  | ש | אדם פעילן | 0 |  | חדש | 375 | 0.1%> |  | חדש |
| **סה"כ** | **120** | **695,007** | **100%** |
| **בעלי זכות הצבעה** | **924,885** | **קולות כשרים** | **75.1%** | **Decrease11.8** |
| רשימות המועמדים המלאות: עיתון רשמי מס' 174 (אורכב 12.06.2018 בארכיון Wayback Machine) |
| תוצאות הבחירות: עיתון רשמי מס' 181 |
| חלוקת המנדטים: נספח לזיכרון דברים |

למרות כל התהפוכות, דומה היה בעקבות בחירות אלו כי מפא"י הצליחה לשמר את כוחה ואף הגדילה אותו במעט. בבחירות הקודמות קיבלו מפא"י והמפלגות הקשורות בה 47 מנדטים, בעוד שבבחירות אלו קיבלו 51 מנדטים. מפ"ם הפסידה 4 מנדטים מכוחה, מיעוטם למק"י ורובם, ככל הנראה, למפלגות הלוויין של מפא"י. הדתיים שמרו על כוחם (למרות שחלק לא מבוטל מן העולים היו מקורבים לעמדותיהם). המנצחים הגדולים בבחירות היו הציונים הכלליים, שקיבלו 20 מנדטים, וביחד עם סיעות הספרדים והתימנים שהיו קשורות בהם קיבלו 23 מנדטים. הניזוקים העיקריים מהצלחתם הגדולה של הציונים הכלליים היו מפלגות המחתרות ובראשן חרות, שכוחה ירד ל-8 מנדטים. הנושאים שהעסיקו את אנשיה, פרשת "אלטלנה" והדרישה ל"ארץ ישראל השלמה" נראו בלתי רלוונטיים לבוחר בבחירות אלו.

* מליאת הכנסת בעת כהונתה של הכנסת השנייהמליאת הכנסת בעת כהונתה של הכנסת השנייה
* ועדת הבחירות המרכזית לכנסת השנייה, במרכז: יושב ראש הוועדה השופט יצחק אולשןועדת הבחירות המרכזית לכנסת השנייה, במרכז: יושב ראש הוועדה השופט יצחק אולשן
* הנשיא חיים ויצמן מצביע בבחירות לכנסת השנייההנשיא חיים ויצמן מצביע בבחירות לכנסת השנייה
* יוצאת תימן בהצבעה בקלפייוצאת תימן בהצבעה בקלפי

לאחר הבחירות
------------

במשך כשלושה חודשים לאחר הבחירות התקשה בן-גוריון בהרכבת הממשלה. לבסוף הציג ב-7 באוקטובר 1951 את ממשלתו החדשה, אשר הייתה כמעט זהה לממשלה הקודמת, פרט לכך שהמפלגה הפרוגרסיבית בחרה להישאר באופוזיציה. הממשלה הורכבה ממפא"י, מפלגות הלוויין הערביות של מפא"י והדתיים, והיא נתמכה בקולות 65 חברי כנסת, כאשר הפרוגרסיבים נמנעים מהצבעה.

בתחילה ניהל בן-גוריון משא ומתן עם מפ"ם ולאחר מכן עם הציונים הכלליים, אך אלו העמידו דרישות שבן-גוריון לא רצה לעמוד בהן, ולכן החליט על הקמת ממשלה המסתמכת על קולות המפלגות הדתיות.

משמעות ההסתמכות על הדתיים, על מנת להשאיר את הציונים הכלליים ואת מפ"ם באופוזיציה, הייתה הסכמה לכמה מדרישותיהם בענייני דת ומדינה, כאשר הדרישה החשובה, אשר קיבלה את עיגונה בחוק בתי דין רבניים (נישואים וגירושין), התשי"ג - 1953, הייתה הכרה בסמכות בית הדין הרבני בכל נושאי המעמד האישי. כן סוכם על השארת הסטטוס קוו בעניין שיטת "הזרמים בחינוך" וגיוס הבנות, והוטל איסור על ייבוא בשר לא כשר. בדצמבר 1952 הביא לחצן של הסיעות הדתיות לצירופם של הציונים הכלליים והפרוגרסיבים אל הממשלה.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **סיסמאות בפוליטיקה הישראלית** |
| ויקישיתוף תמונות ומדיה בוויקישיתוף: **הבחירות לכנסת השנייה** |

* רשימת המועמדים לכנסת השנייה, י"פ 174 מ-13 ביולי 1951
* תוצאות הבחירות לכנסת השנייה, באתר הכנסת
* הודעה על תוצאות הבחירות לכנסת השנייה, ילקוט הפרסומים 181, התשי"א, 10 באוגוסט 1951, עמ' 1241
* תוצאות הבחירות לכנסת השנייה, באתר המכון הישראלי לדמוקרטיה
* סיקור מערכת הבחירות, כרוזים נבחרים, קטעי עיתונות ועוד באתר הספרייה הלאומית
* כרזת בחירות לכנסת השנייה, סרטון באתר החינוך של הספרייה הלאומית
* סרטונים הבחירות לכנסת השנייה, יומני כרמל אוגוסט 1951
* משבר הדיור: הבחירות לכנסת השנייה, היסטוריום: רגע היסטורי למורים ותלמידים, המרכז ללימודי רוח בספרייה הלאומית

הערות שוליים
------------

1. ↑  אדיר בנימיני, **הדרך לכנסת - מקורותיה של שיטת הבחירות בישראל**, הרצליה: ספרי ניב, 2022
2. ↑  Shifra Shvarts, Health and Zionism: the Israeli health care system, 1948-1960, page 150
3. ↑  כ-16 רשימות יאושרו ע"י וועדת־הבחירות, על המשמר, 26 ביוני 1951
4. ↑  הכנסת השנייה, באתר הכנסת

| מערכות בחירות כלליות בישראל |
| --- |
| 

|  |  |
| --- | --- |
| 1949 • 1951 • 1955 • 1959 • 1961 • 1965 • 1969 • 1973 • 1977 • 1981 • 1984 • 1988 • 1992 • 1996 • 1999 • 2001 • 2003 • 2006 • 2009 • 2013 • 2015 • 2019 (אפריל) • 2019 (ספטמבר) • 2020 • 2021 • 2022 |  |

 |